Noua hartă a pestei porcine, pentru care Guvernul a cerut convocarea CSAT! 30 de județe din 40 sunt afectate, iar focare sunt în 18 județe! Sub pretextul rectificării bugetare, Guvernul vrea convocarea CSAT pentru declararea stării de urgență în România în ceea ce privește pesta porcină

joi, 23 august 2018, 6:56

de Mirela Neag și Cătălin Tolontan

Pesta porcină africană se întinde cu repeziciune. Trei sferturi din țară este afectată, fie cu focare, fie cu restricții la vânzarea cărnii de porc.

Guvernul României a solicitat ”convocarea de urgență a Consiliului Suprem de Apărare a Țării”, incvocând rectificări bugetare și asigurarea fondurilor pentru combaterea pestei porcine.

Este pentru prima oară în istoria post-decembristă a României când solicitarea de convocare vine din partea membrilor Consiliului Suprem de Apărare a Țării, și nu din partea președintelui.

De asemenea, este prima oară când motivul convocării CSAT este rectificarea bugetară.

De fapt, susțin specialiști din ANSVSA pentru ziarul Libertatea, alerta națională a pestei porcine e ceea ce determină Guvernul să convoace CSAT.

Molima a ajuns în 18 județe „roșii”, inclusiv în București și județul Ilfov, iar în alte 12 județene „albastre” învecinate s-au impus restricții de comercializare a cărnii de porc.

În urmă cu două săptămâni erau 13 județe cu focare și 14 în care s-au impus restricții.

Harta este cea oficială, a Comisiei Europene, alcătuită cu date furnizate de ANSVSA, de la București.

Codurile de pe hartă înseamnă:

Roșu – județe cu focare declarate, cu boală confirmată la porci.

Albastru deschis – județele cu restricții mai vechi.

Albastru închis – județe în care s-au adăugat recent restricțiile.

Printre cele 30 de județe afectate s-a adăugat și Teleorman, cu restricții la comercializarea cărnii de porc.

Județele noi cu focare, înroșite pe hartă, sunt Giurgiu, Prahova, Dâmbovița, Ilfov și București.

Județele noi cu restricții de comercializare sunt Teleorman, Argeș și Brașov.

Practic, frontul de infestare din sud și cel din nord mai au doar bariera lățimii frontului unui singur județ – Suceava, Mureș sau Sibiu.

Specialiștii de la fostul Sanepid veterinar spun că extinderea la nivelul țării ”e o chestiune de când, nu de dacă”.

„Ministrul Petre Daea și președintele ANSVSA Geronimo Brănescu sunt depășiți de situație și, pe fondul acestei crize, se va încerca trecerea ANSVSA în subordinea Ministerului Agriculturii”, explică surse din ANSVSA.

Aceiași specialiști care au estimat corect pentru Libertatea extinderea crizei, încă de la începutul lui august, susțin că Guvernul ascunde în continuare numărul de focare.

„În Ilfov, s-a făcut public numai focarul din Tunari, Ilfov, dar există focare și în comuna Tâncăbești, iar sătenii au început să-și taie porcii și să-i vândă”, certifică oamenii din ANSVSA.

„E posibil ca, în CSAT, Guvernul să avanseze chiar și suspiciunea unei eventuale acțiuni bioteroriste care ar fi introdus și extins pesta în România”, spun specialiștii.